
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Завода за заштиту споменика културе Краљево, покренутог по притужби A. A. из В..., Заштитник грађана  
У Т В Р Ђ У Ј Е

Завод за заштиту споменика културе Краљево начинио је пропуст у раду јер није у законом прописаном року обавестио притужиоца, А. А., да је објекат који се налази у В..., на катастарској парцели бр. 549/1 КО В..., евидентирао као непокретност која ужива претходну заштиту. 
Утврђени пропуст представља кршење права притужиоца и принципа добре управе. 
Ради отклањања уоченог пропуста, Заштитник грађана упућује Заводу за заштиту споменика културе Краљево следећу: 

П Р Е П О Р У К У
I
Потребно je дa Завод за заштиту споменика културе Краљево упути извињење притужиоцу, А. А., као и да именованом надокнади евентуалне трошкове које је имао због учињеног пропуста.
II
Завод за заштиту споменика културе Краљево ће се у будућем раду и поступању придржавати свих релевантних прописа и уздржавати од пропуста који се негативно одражавају на права или интересе грађана, а посебно ће повести рачуна да благовремено обавештава сопственике објеката о њиховом евидентирању као непокретности које уживају претходну заштиту.
Завод за заштиту споменика културе Краљево обавестиће Заштитника грађана у року од 60 дана од  дана пријема ове препоруке, о предузетим мерама и доставити доказе о поступању по њој.
Разлози

Заштитнику грађана обратио се А. А., из В..., притужбом на рад и поступање Завода за заштиту споменика културе Краљево (у даљем тексту: Завод). У притужби је навео да Завод у дужем периоду свесно чини повреде Закона о културним добрима и Правилника о начину вођења евиденције о непокретностима које уживају претходну заштиту. Даље је навео да је власник објекта на К.П. бр. 549/1 КО В..., у Улици ... Ради се о кући званој „...“ која је, по наводима притужиоца, евидентирана као добро које ужива претходну заштиту, о чему он као сопственик, никада није био обавештен од стране Завода.

Према наводима из притужбе и приложеној документацији, именовани се 11. 2. 2009. године обратио Заводу, ради добијања информације од када је поменути објекат евидентиран као добро које ужива претходну заштиту, како би знао да ли се налази у режиму претходне заштите, односно утврђивања за културно добро, с обзиром на радове које жели да изврши на објекту и његовој околини. Будући да није добио конкретан одговор на питање од када се предметни објекат налази у режиму претходне заштите, обратио се Министарству културе, тражећи тумачење члана 29. Закона о културним добрима, којим је регулисан поступак евидентирања добара која уживају претходну заштиту. Из одговора Министарства сазнао је да је предметни објекат евидентиран 3. 11. 2008. године. Након тога, обратио се Заштитнику грађана притужбом на рад и поступање Завода.

Ради утврђивања свих чињеница и околности од значаја за доношење оцене Заштитника грађана о оправданости притужбе, Заштитник грађана је од Завода затражио информацију о томе да ли је предметни објекат евидентиран као добро које ужива претходну заштиту, ког датума је евидентиран и да ли је о евидентирању непокретности обавештен сопственик; доказ да је сопственик обавештен о евидентирању предметног објекта као непокретности која ужива претходну заштиту и да ли је у поступку утврђивања предметне непокретности за културно добро, прибављено мишљење сопственика непокретности. 

Увидом у документацију којом је Заштитник грађана располагао током спровођења поступка по примљеној притужби, као и на основу одговора добијеног од Завода, утврђене су следеће чињенице:

· Предметни објекат вила „...“ налази се у В... на катастарској парцели 549/1 КО В... и заштићен је по основу самог Закона о културним добрима, на основу чл. 4, 7. и 27. став 1. тачка 1. као „градитељски објекат са градитељским вредностима“ и као такав означен у важећем ГУП-у В... као објекат који ужива претходну заштиту;

· Објекат се налази у Законом прописаном поступку за утврђивање културног добра – споменика културе и евидентиран је као добро које ужива претходну заштиту 3. 11. 2008. године, што је назначено у Евиденционом листу под истим датумом;

· У септембру 2008. године, у „ ...“, објављен је позив сопственицима као и заинтересованим органима и установама, да се у року од 30 дана од дана објављивања позива јаве Заводу и дају мишљење на околности да се објекти, међу којима се под редним бројем 7. налази вила „...“, утврде за културна добра – споменике културе.  

С обзиром на то да Завод није доставио тражени доказ да су сопственик и општина обавештени о извршеном евидентирању, а у циљу оцене правилности и законитости рада Завода, Заштитник грађана је затражио додатно изјашњење, а посебно на околност да ли је о поменутом евидентирању обавештен сопственик у року од 30 дана од дана евидентирања и како је дошло до тога да се јавно оглашавање ради давања мишљења сопственика непокретности обави у септембру 2008. године, а да вила „...“ буде евидентирана као добро које ужива претходну заштиту 3. 11. 2008. године, дакле након извршеног јавног оглашавања. 
Завод је доставио додатно изјашњење у коме је наведено да је позивом упућеним сопственицима, као и заинтересованим органима и установама, објављеним у „...“ истовремено извршено обавештавање о евидентирању и покретању поступка за утврђивање виле „...“ за културно добро. 

*  *  *

Законом о културним добрима уређује се систем заштите и коришћења културних добара и утврђују услови за обављање делатности заштите културних добара (члан 1). Према члану 4. истог закона, ствари и творевине за које се претпоставља да имају својства од посебног значаја за културу, уметност и историју, уживају заштиту у складу с одредбама овог закона. Поред опште законске норме која прописује заштиту по самом закону, чланом 29. став 3. дата је још једна норма императивног карактера, по којој се мере заштите утврђене овим законом примењују на непокретности које су евидентиране да уживају претходну заштиту. 
Сходно наведеним одредбама, Законом о културним добрима јесте дата општа заштита ствари и творевине за које се претпоставља да имају својства од посебног значаја за културу, уметност и историју, по самом закону, али мере техничке заштите утврђене истим законом примењују се на непокретности које су евидентиране да уживају претходну заштиту. Управо због тога је и чланом 29. истог закона прописано да је установа заштите дужна да евидентира таква добра и да о евидентирању обавести сопственика или правно лице које користи и управља непокретношћу, и општину. 

Такође, чланом 29. став 4. прописано је да је установа заштите дужна да у року од две године утврди да ли евидентирана непокретност има споменичка својства и да у том року предложи утврђивање те непокретности за културно добро. Уколико евидентирана непокретност није утврђена за културно добро у року од три године од дана евидентирања, на ту непокретност неће се примењивати мере заштите утврђене овим законом.

На основу Закона о културним добрима донет је Правилник о начину вођења евиденције о непокретностима које уживају претходну заштиту („Сл. гласник РС“, бр. 19/95), којим је у члану 4. под тачком 4) као обавезан прилог уз евиденциони лист, наведен доказ да су сопственик и општина обавештени о извршеном евидентирању, што је у складу са Законом прописаном обавезом из члана 29. Закона о културним добрима. Према члану 6. став 3. наведеног Правилника, даном уписа у евиденциони лист почиње тећи рок за утврђивање евидентиране непокретности за културно добро, што значи да је упис у евиденциони лист радња која има конститутиван карактер, тј. евидентирањем се одређено право стиче, а  протеком рока се губи. Члан 9. прописује да непокретност уписана у евиденциони лист која не буде утврђена за културно добро у року прописаном законом брише се из евиденције прецртавањем црвеним мастилом целог листа и назнаком да је протекао законски рок за утврђивање културног добра, о чему се обавештава сопственик непокретности и општина.
Сходно наведеним одредбама, тек након евидентирања добра које ужива претходну заштиту, почиње тећи рок у коме установа заштите утврђује да ли евидентирана непокретност има споменичка својства, на основу којих ће започети поступак утврђивања за културно добро, укључујући и тражење мишљења сопственика непокретности или јавно оглашавање ради давања тог мишљења (члан 48. став 1. Закона о културним добрима), због чега се никако не може истовремено обавити евидентирање и јавно оглашавање, како је то навео Завод у свом изјашњењу. 

Заштитник грађана става је да неизвршавање, опструкција, игнорисање или било какво друго понашање органа/установе које је формално или суштински несагласно прописима,  јесте лоша управа. Акт лоше управе који за последицу има неостваривање права  грађана, истовремено представља и повреду тог права. 
Терет пропуста на страни органа/установе не треба да сноси грађанин. Дужност је сваког органа/установе да се ангажује на остваривању загарантованих права грађана, јер одговорност за обављање јавног посла управо налаже да сваки орган/установа и службено лице које је у прилици, уложи посебан напор како не би, услед пропуста органа/установе, настала штета по приватни и јавни интерес. 
У случају грешке која се негативно одражава на права и интересе грађанина, орган/установа, односно службено лице ће се извинити и последице грешке отклонити на најбржи могући начин, а грађанина обавестити о праву на одговарајуће правно средство и на притужбу због пропуста. 

Правилно административно понашање, које је обавеза органа/установе, обухвата и обавезу органа/установе да примењују правила и поступке који су прописани Уставом, законом и другим прописима.
Након утврђивања недостатка у раду Завода, који је за резултат имао повреду права грађанина, Заштитник грађана је сагласно члану 31. став 2. Закона о Заштитнику грађана, упутио препоруку Заводу за заштиту споменика културе Краљево, у циљу унапређења рада органа управе и спречавања сличних пропуста у будућности.

